אליעד שרגא

ביוגרפיה

צד אחד של משפחתו של שרגא הוא מהיישוב הישן - התגוררה בירושלים במשך תשעה דורות, וצדה השני הוא ממשפחת בן-גיגי, יוצאי מרוקו. שרגא מתגורר במכבים-רעות, נשוי לדלית ואב לשישה.
שרגא התגייס בנובמבר 1977 לחטיבת הצנחנים, במלחמת לבנון הראשונה שירת כקצין מסופח בצוות של פלוגת ההנדסה החטיבתית. לאחר שהשתחרר מן הצבא עבד כמאבטח בשגרירות ישראל בלונדון, מטעם השב"כ. שרגא התקדם במילואים לדרגת סגן-אלוף ושירת, בין היתר, כמפקד גדוד בחטיבת מילואים מובחרת של הצנחנים. כמו כן השתתף במלחמת לבנון השנייה כקצין מטה בעוצבת האש.
שרגא סיים באוניברסיטת תל אביב תארים ראשונים בארכאולוגיה, בגאוגרפיה ובמשפטים. הוא השלים תואר שני במשפטים באוניברסיטת קליפורניה בברקלי. שרגא הוא שותף מייסד במשרד עורכי דין, אליעד שרגא ושות'.
בשנת 2009 יצאו שני הכרכים הראשונים מתוך סדרה מתוכננת בת שישה ספרים בתחום המשפט המינהלי, שכתב בשיתוף עם עורך הדין רועי שחר.
בסדרה זו מסכמים שחר ושרגא מאות הלכות מתחום המשפט המנהלי לכדי מסמך אחד.
בשנת 2017 סיים עו"ד שרגא לימודי דוקטורט באוניברסיטה העברית והוא בעל תואר "דוקטור לפילוסופיה" מטעם הפקולטה למשפטים של האוניברסיטה העברית בירושלים.
משרדו של שרגא ממוקם במגדל שלום, בתל אביב. בשנת 2010, פרצה שריפה באחת הקומות של המגדל ובעקבותיה, התגלע סכסוך על שכר הדירה של המשרד. שרגא חדל לשלם אותו ונדרש להסביר את מעשיו בבית המשפט ובית המשפט פסק לטובתו של שרגא.

פעילות ציבורית

בשנת 1990 היה שרגא ממובילי המאבק נגד השחיתות השלטונית בעקבות "התרגיל המסריח" - ניסיונו של שמעון פרס להקים ממשלת שמאל-חרדים צרה בראשותו במקום ממשלת האחדות הלאומית בראשות יצחק שמיר וההסכמים הקואליציוניים הנסתרים שנבעו מהתרגיל. שרגא ערך שביתת רעב מול בית הנשיא והפגין בעד הצורך לחשוף את ההסכמים הקואליציוניים לציבור. שביתת הרעב של שרגא באה בעת זעזוע חברתי, שהוציא רבים לרחובות ושיאו היה בהפגנת ענק בכיכר מלכי ישראל, שבה קרא הציבור את הססמה "מושחתים נמאסתם!" המוני המפגינים הביעו את מחאתם ואת המיאוס שחשו כלפי המערכת הפוליטית בהפגנת ההמונים, בשאיפה לשינוי השיטה (שהוביל לבחירה ישירה לראש הממשלה) ובניסיונות לחקיקת חוקה לישראל.
שרגא בחר להקים גוף חיצוני, שיהיה "כלב שמירה" לדמוקרטיה הישראלית. גוף, שיתפקד באופן קבוע ולא רק נקודתית עקב אירוע חריג במיוחד. לכן הקים את התנועה לאיכות השלטון, ששמה לעצמה מטרה, להלחם בשחיתות השלטונית באמצעים משפטיים. התנועה שהקים שרגא מונה ב-2017 45,000 חברים רשומים. התנועה עוסקת בציון לשבח של אנשים, שביצרו שלטון החוק ובמלחמה בשחיתות השלטונית. היא מפעילה גם קו לפניות הציבור שמטפל במאות פניות בשנה. בדף הפייסבוק של התנועה ישנם כ-200,000 אנשים שמקבלים עדכונים ומגיבים על פעולות התנועה לאיכות השלטון.
שרגא מכהן בתפקיד יו"ר התנועה לאיכות השלטון מאז הקמתה ומינויו עומד לבחירה מחודשת מדי שלוש שנים בבחירות שנערכות באספה הכללית של התנועה. בנוסף כיהן שרגא בתפקיד יו"ר עמותת "לחופש נולד", שעסקה, עד פירוקה, בפעילות למען שחרורו של רון ארד.
בדצמבר 2017 נאם שרגא בהפגנה בשדרות רוטשילד בתל אביב. במהלך נאומו תקף את ראש הממשלה בנימין נתניהו ואמר כי "הסיפור של הצוללות זה בגידה במולדת". בנוסף תקף את חבר הכנסת דוד אמסלם וכינה אותו "בריון קשקשים רפה שכל וזב חוטם". הנאום ספג ביקורת ציבורית, וחבר הכנסת אמסלם טען כי דברי שרגא כלפיו גזעניים. שרגא דחה את הטענה כי דבריו גזעניים, אך מאוחר יותר חזר בו מהדברים והתנצל בפני ח"כ אמסלם.
באוקטובר 2018 הושתו על שרגא הוצאות אישיות בשל התנהגות פרובוקטיבית ומבזה כלפי בית דין במסגרת הליך משפחה שבו ייצג את אביו של סרבן גט, זאת לאחר שנמתחה על שרגא ביקורת קשה אותה נקט בניסיון לקעקע את הלגיטימיות של בית הדין ולשבש את חשיפת האמת. עוד נאמר בפסק הדין ש"עו"ד שרגא אף מנע בפעולה אקטיבית, בזדון ובכוחניות אפשרות לנסות ולסיים את פרשיית העגינות המתמשכת".
באוגוסט 2019 נאור גולדברג, לקוח של שרגא, הגיש תביעה ע"ס 1.3 מיליון שקל נגד משרדו של שרגא ועו"ד גדעון לויט. בתביעה נאמר: "המשרד בכלל ולויט בפרט הפרו את התחייבויותיהם, סירבו לייצגו בחלק מן ההליכים, דרשו שכר טירחה נוסף והשתמשו בתלותו בהם כדי להוציא ממנו כספים שאינם מגיעים להם, ובחלק מן המקרים הוא נאלץ לשכור עורכי דין אחרים".